ར་ལོའི་བརྩམས་སྒྲུང་དང་འབྲེལ་ནས་མི་གཤིས་གླེང་བ།སྤྲོ་གར་དང་སྐྱོ་གར་གཉིས་ལྡན་གྱི་ཚུལ་དུ་བྲིས་པའི་བརྩམས་སྒྲུང་འདིའི་རྩོམ་པ་པོ་ནི་ཚེ་རིང་དོན་འགྲུབ་ཡིན་ལ།རྩོམ་པ་པོས་བརྩམས་སྒྲུང་འདིའི་མི་སྣ་གཙོ་བོ་ར་ལོའི་འཚོ་བའི་དམིགས་ཡུལ་མི་གསལ་བ་དང་།མི་ཚེ་ལ་འཚོལ་སྙེགས་མེད་པ།ལེ་ལོ་དང་སྒྱིད་ལུག་ཆེ་བ་སོགས་ཀྱི་སྣང་བརྙན་བརྒྱུད་ནས་བོད་མི་རིགས་ཀྱི་གཤིས་རྒྱུད་ལ་འཕྱ་དམོད་དང་མཚང་འབྱིན་བྱས་འདུག་ཀྱང་།ཞིབ་ཏུ་བསམས་ན་ར་ལོ་ལ་འཚོ་བའི་ཁ་ཕྱོགས་དང་འཚོལ་སྙེགས་མེད་པ་ནི་ཁག་མི་འདུག་སྟེ།ཁོ་ནི་ཆུང་དུས་ནས་ཕ་མའི་གཉོར་སྐྱོང་དང་བྲལ་བའི་དྭ་ཕྲུག་ལྡོམ་པོ་ཞིག་ཡིན་པ་དང་།ཆུང་དུས་ནས་སློབ་གསོའི་ཁོར་ཡུག་མེད་པ་དང་།དེ་དང་འབྲེལ་བའི་གཤིས་ཀ་བཞེངས་སྐྲུན་བྱེད་པའི་གོ་སྐབས་ཀྱང་མ་བྱུང་།བསམ་བློ་མཐོར་འདེགས་ཀྱི་གོམ་ཁ་ལ་འཁྲིད་མཁན་ནི་དེ་བས་ཀྱང་མེད་པར་མ་ཟད།ད་དུང་ཁོ་ལ་འཚོ་བའི་ཁྲོད་ནས་དཀའ་ངལ་ཡང་ཤིན་ཏུ་མང་པོར་འཕྲད་པ་ཡོད་རེད།